Boere wat perskes, pere en appelkose vir inmaak lewer, gaan vir die eerste keer in jare net ’n jaarkontrak vir die volgende oes kry, sê mnr. Wiehahn Victor, bestuurder van die Inmaakprodusentevereniging (IPV).
Victor sê die langtermynkontrak was ’n hernubare (rolling) kontrak oor 20 jaar, wat bepaal het dat enige van die partye uit die kontrak kon tree op voorwaarde dat hulle drie jaar voor die tyd kennis gee. “Die verwerkers het gesê hulle wil ’n nuwe kontrak hê. Ons het vir twee jaar onderhandel, maar kon nie tot ’n vergelyk kom nie. Hulle sê hulle het nie ’n mandaat van hul hoofkantoor om ’n nuwe langtermynkontrak te sluit nie.”
Die IPV gaan voort om oor ’n langtermynkontrak te onderhandel omdat hul produk ’n langtermynproduk is wat nie net aan- en afgeskakel kan word nie, sê Victor.
In sy voorsittersrede het mnr. Anthony Dicey gesê die vereniging se rol word dikwels geringgeskat omdat mense dikwels nie weet wat dit doen nie. “Ek dink ons sou slegter daaraan toe wees sonder die IPV. Ons het jare se ondervinding en begrip vir die bedryf en is op plase om te bly. In die fabrieke wissel die werk baie en word net ’n suiwer besigheidsbenadering gevolg.”
Dicey het gewaarsku dat die bedryf dit nie kan bekostig dat ontledings één oorskryding van minimumresiduvlakke aan die lig bring nie. “Dit help nie jy spog met jou spuitprogram by jou buurman om die braaivleisvuur nie. As hulle daardie blik in Japan oopmaak en iets kry wat hulle nie wil sien nie, maak jy ons hele bedryf toe. Ons kan nie bekostig om dit te doen nie. Maak seker julle volg die spuitstofaanbevelings tot in die kleinste besonderhede.”
Weens ’n gedempte vraag na ingemaakte vrugte en druk van mededingende pryse, het die LAF se inkomste met 23% gedaal tot R639 miljoen. Die uitgerekte droogte in die Wes-Kaap het boonop die gehalte en beskikbaarheid van vrugte benadeel. Al die faktore het daartoe bygedra dat die LAF in die tydperk ’n bedryfsverlies van R72 miljoen behaal het.